user
'Ungishaya kanjena Sandanezwe ngoba izinsizwa zangakithi zingekho? Siyoze
sinqwamane esikhaleni sezimpisi neziyendane ngiyakutshela.'
'Usakhuluma khona ukukhuluma mthakashanandini? Ngikuphahlaza ikhanjana khona
manje,' kufutheka uSandanezwe esho emsikaza. 'Weshela ingoduso yami unjalo nje,
ujika lapho uyangedelela. Ngizokubulala mina awungazi kahle. Masihambe
mntakwethu sishiye lo mgodoyi umuntu angaze azithole esemi emabhokisini
ezimantshi ngento engekho.'
Baqhubeka oSandanezwe nesithandwa sakhe enelisekile enhliziyweni ukuthi
usikhiphile isibhongo sento ayenziwa nguZabalaza ehamba nezinsizwa zangakubo.
UNokulindela yena wezwa efikelwa ukumthanda ngenye indlela uSandanezwe,
wafikelwa nayithemba lokuthi uzosheshe alulame. Wazizwa eqina idolo ngokunye.
'Nokulilndela mntakwethu, ngicela ungethembise into eyodwa vo. Ngicela
ungethembise ukuthi uyolilandela ibizo lakho ungilinde kulobu bunzinyana
engisekubona.'
'Ngiyakuthembisa Mkhumane wami, ngiyokulinda noma ngabe sekunjani.
Ngiyethemba ukuthi njengoba sesihlukana nje abakini bazoba nawe.' Wathi eqeda
lawo mazwi, zabe zehla ubuqathaqatha.
'Sondeza isandla nkosazana emhlophe ngange.'
Nebala bavalelisana uSandanezwe wabamba ezehlayo, uNokulindela yena
amabombo wawasingisa ekhaya inhliziyo ibubula ngokwehlukana nesithandwa sakhe.
Ekufikeni kwakhe kwaNonkamfela kwafuneka ukuba ahambe ayoyazisa inyanga ukuthi
usebuyile. Wayehlose nokuthi ngalolo suku aqedele nenkokhelo eyayisilele, ezwe
noma hleze kukhona inyanga eyayingafisa ukukuphawula.

1. Yibuphi lobu bunzinyana ayekubo uSandanezwe?
assistant
Wayegula kakhulu usizo engalutholi.